คลังผวาลงทุนชะงักเหตุตั้งรัฐบาลไม่ได้
รมว.คลัง กังวลหนักนักลงทุนต่างชาติหยุดลงทุนอย่างน้อย 2 เดือน รอดูหน้าตารัฐบาลใหม่ ไม่ยืนยันว่านักลงทุนจะเชื่อมั่นรัฐบาลใหม่หรือไม่
7 เม.ย. 2562

รมว.คลัง กังวลหนักนักลงทุนต่างชาติหยุดลงทุนอย่างน้อย 2 เดือน รอดูหน้าตารัฐบาลใหม่ ไม่ยืนยันว่านักลงทุนจะเชื่อมั่นรัฐบาลใหม่หรือไม่
นายอภิศักดิ์ ตันติวรวงศ์ รมว.การคลัง กล่าวว่า เศรษฐกิจไทยขณะนี้น่าเป็นห่วงเรื่องการชะลอลงทุนของนักลงทุนต่างชาติ จากความไม่มั่นใจการจัดตั้งรัฐบาลใหม่ที่ดูแนวโน้มยืดเยื้อ แม้ว่าได้มีการเลือกตั้งผ่านไปแล้วตั้งแต่ 24 มี.ค. 2562
รมว.คลัง ระบุว่า จากการพบหารือกับนักลงทุนต่างชาติ ได้รับคำบอกกล่าวว่าจะชะลอการลงทุนออกไปอย่างน้อยอีก 2 เดือน เพื่อรอความชัดเจนของการตั้งรัฐบาลใหม่ ซึ่งยังไม่สามารถบอกได้ว่ารัฐบาลใหม่จะสร้างความมั่นใจให้กับนักลงทุนได้หรือไม่
อย่างไรก็ดี ในส่วนของนักลงทุนไทยมีความคุ้นเคยกับสถานการณ์การเมืองภายในประเทศ ดังนั้นโครงการที่มีการลงทุนมาแล้วก็มีการลงทุนต่อ แต่โครงการที่ยังไม่ได้ลงทุนก็ได้มีการชะลอไว้เช่นกัน
นายอภิศักดิ์ กล่าวว่า รัฐบาลคาดการณ์ว่าจะมีปัญหานักลงทุนหยุดการลงทุนในช่วงการตั้งรัฐบาลใหม่ไว้แล้ว ที่ผ่านมาจึงเร่งการลงทุนโครงการลงทุนขนาดใหญ่ เพื่อขับเคลื่อนเศรษฐกิจให้ขยายตัวได้ต่อเนื่อง เพราะหากปล่อยให้ขยายตัวลดลงมากๆ จะแก้ไขได้ยากและต้องใช้งบประมาณจำนวนมากในการฟื้นฟูให้กลับมาขยายตัวดีขึ้น